b'\n_START_ARTICLE_\nUpwelling\n_START_PARAGRAPH_\nUpwelling je proces, v katerem se globoke, hladne plasti morske vode dvigajo na povr\xc5\xa1ino. Pri tem hladna voda, bogata s hranili, spodrine tople povr\xc5\xa1inske sloje, ki potonejo. Glavni vzroki pojava so vetrovi, ki pihajo iz kopnega proti morju ali vzdol\xc5\xbe obale, Coriolisova sila in Ekmanovo stri\xc5\xbeno gibanje vode. Ti vplivajo na gladino in odrivajo zgornje, tople plasti vode, kar spodbudi vertikalno kro\xc5\xbeenje vode in pri tem dvigovanje hladnih plasti vode na povr\xc5\xa1je. Obraten proces, ko veter, ki piha proti obali, potiska zgornje sloje vode ob kopno in povzro\xc4\x8di, da topli sloji tonejo, se imenuje\xc2\xa0\xc2\xbbdownwelling\xc2\xab._NEWLINE_Upwelling se pojavlja ob obalah oceanov, kakor tudi na odprtem morju. Obmo\xc4\x8dja, znana po pojavu, so bogata ribolovna obmo\xc4\x8dja._NEWLINE_\xc2\xbbUpwelling\xc2\xab\xc2\xa0pomembno vpliva na stanje morskega okolja, zato je uvr\xc5\xa1\xc4\x8den med fizikalno-kemijske lastnosti morskega okolja, ki so podrobno dolo\xc4\x8dene s Sklepom Komisije o merilih in metodolo\xc5\xa1kih standardih na podro\xc4\x8dju dobrega okoljskega stanja morskih voda.'